Integrarea şi liberalizarea pieţelor financiare ale UE. Summit-ul Consiliului European de la Barcelona (martie 2002)

 

I. INTRODUCERE

 

În privinţa sectorului serviciilor financiare în cadrul Uniunii Europene (UE) se aplică principiul recunoaşterii reciproce, înţeles drept regula prin care statele membre admit pe propriul teritoriu companii care derulează astfel de servicii, care au sediul în alt stat membru, cu condiţia aplicării aceleiaşi reguli şi în situaţia inversă.

Pe de altă parte, tot la nivel comunitar se aplică şi principiul controlului exercitat de către statul de origine (rezumând, principiul statului de origine), înţeles ca modalitate de uşurare a derulării serviciilor financiare în comunitate. În acest sens, regula respectivă vizează exercitarea controlului autorităţilor competente de supraveghere asupra companiilor înregistrate într-un stat membru, chiar şi în condiţiile în care aceste companii desfăşoară activităţi financiare în alte state membre. Altfel spus, singurele autorităţi competente de supraveghere a acestor companii (şi a sucursalelor acestora din Uniune) sunt cele din statul în care acestea îşi au sediul.

Acestui principiu i se contrapune principiul controlului exercitat de către statul gazdă (principiul statului gazdă), ca modalitate de supraveghere financiară a companiilor care derulează activităţi în acest stat, fiind înregistrate în alt stat membru.

În prezent, se sesizează tendinţa tot mai mare de generalizare a primului principiu, cel al statului de origine, în detrimentul celeilalte reguli, care se doreşte a fi o excepţie. În cursul aceste lucrări vom observa această tendinţă în propunerile de directivă înaintate în ultimii ani de către Comisia Europeană, Parlamentului European şi Consiliului.

Tot ca principiu aplicabil pieţei interne a serviciilor financiare trebuie menţionată regula “paşaportului unic” (a autorizaţiei unice), înţeleasă ca regula conform căreia, singura condiţie pe care trebuie să o îndeplinească un furnizor de servicii financiare este aceea de notificare a intenţiei de derulare a afacerilor sale în alte state membre. De asemenea, principiul de faţă presupune drept unică condiţie de derulare a afacerilor companiei respective pe întregul cuprins al spaţiului comunitar, îndeplinirea condiţiilor de înregistrare şi recunoaştere în conformitate cu normele juridice din statul membru în care îşi are sediul.

Modalităţile de derulare a activităţilor întreprinderilor financiare în cadrul Comunităţii sunt două:

- prin înfiinţarea de sucursale, sau

- în temeiul libertăţii de asigurare a serviciilor.

Ca tehnică de legiferare propusă de către Comisia Europeană Parlamentului European şi Consiliului, în domeniul analizat de lucrarea de faţă, aceasta este directiva, iar nu regulamentul. Ca diferenţă esenţială, directiva presupune măsurile legislative de transpunere în dreptul naţional al statelor membre ale UE, în timp ce reglementarea (regulamentul) atrage aplicarea directă în dreptul intern al acestor state. Impunând adoptarea de directive în domeniul serviciilor financiare, se lasă posibilitatea statelor membre de identificare a celor mai potrivite soluţii legislative, atingându-se, totodată, o armonizare optimă a regulilor Uniunii în raporturile lor cu legislaţia statelor membre.

Ca trăsătură comună acestor propuneri ale Comisiei Europene, menţionate de către Summitul de la Barcelona, trebuie amintită aceea a trecerii într-un stadiu nou de armonizare a normelor juridice aplicabile în spaţiul UE.

 

Pe 15–16 martie 2002 s-au derulat lucrările Consiliului European de la Barcelona. În cadrul lucrărilor acestuia au fost adoptate mai multe decizii importante:

- interconectarea şi deschiderea reţelelor trans–europene de transport, 

- liberalizarea şi interconectarea pieţelor electricităţii şi gazelor naturale, 

- dezvoltarea unei pieţe a muncii mai flexibilă, capabilă de a crea mai multe locuri de muncă,

- îmbunătăţirea educaţiei şi a pregătirii profesionale a studenţilor şi lucrătorilor din Europa şi sporirea mobilităţii acestora.

În cele ce urmează ne vom ocupa, însă, de o altă decizie importantă adoptată la Summitul de la Barcelona: aceea privitoare la sporirea gradului de liberalizare şi de integrare a pieţelor financiare din UE.

La Summitul Consiliului European de la Barcelona s-a accentuat faptul că doar într-o piaţă europeană a capitalului integrată şi mai eficientă, consumatorii şi afacerile vor beneficia în mod deplin de beneficiile euro. Pieţele financiare competitive vor conduce la sporirea alegerii şi vor reduce preţurile pentru consumatori şi pentru investitori, furnizând totodată niveluri corespunzătoare ale protecţiei. 

Consiliul European:

- salută acordul asupra propunerilor Raportului Lamfalussy şi solicită punerea imediată în aplicare a acestora;

- reafirmă angajamentul puternic de implementare a Planului de acţiune pentru servicii financiare (Financial Services Action Plan) şi în privinţa atingerii integrării depline a pieţelor valorilor mobiliare şi a celor de capital până în 2003 şi a pieţelor serviciilor financiare până în 2005;

- solicită Consiliului şi Parlamentului European adoptarea, cât mai curând posibil în 2002, a propunerilor de directive privind garanţiile financiare, abuzul de piaţă, intermediarii de asigurări, comercializarea la distanţă a serviciilor financiare, conglomeratele financiare, prospectele şi fondurile de pensii ocupaţionale, precum şi a reglementării privitoare la Standardele Internaţionale de Contabilitate (International Accounting Standards).

O altă idee privind integrarea pieţelor financiare este aceea a combinării recunoaşterii reciproce în materiile juridice, prin aplicarea principiului statului de origine, cu armonizarea regulilor de conduită esenţiale pentru protecţia investitorilor. 

 

Conform comisarului Frits Bolkestein, integrarea financiară reprezintă centrul pieţei unice. Strategia Uniunii urmăreşte ca, până în 2010, aceasta să devină cea mai dinamică, competitivă şi inovativă din lume. Această strategie a fost avută în vedere la Consiliul European de la Lisabona în martie 2000, însă la cel de la Barcelona s-a urmărit accelerarea strategiei.

Pe de altă parte, încrederea în sectorul financiar a scăzut ca urmare a evoluţiei industriei tehnologice, a evenimentelor din 11 septembrie 2001 din SUA, precum şi colapsului înregistrat de Enron şi a problemelor de la Allied Irish Bank. La Summitul de la Barcelona s-a dorit trimiterea unui mesaj de încredere, prin indicarea faptului că reformele structurale din sectorul financiar continuă să înregistreze progrese.

Integrarea financiară reprezintă una din componentele strategiei UE, care vizează succesul şi coeziunea, prin creştere, competitivitate, stabilitate, ocupare profesională şi inovaţie, însă, în situaţia unui eşec al integrării financiare, aceasta va submina întreaga strategie.

Un sector financiar integrat va reduce costurile de capital pentru aproximativ 18 milioane de afaceri din Uniune, va spori competitivitatea globală, va atrage avantaje pentru sectorul IMM-urilor şi va reduce costurile serviciilor financiare pentru consumatori, asigurând garanţii prudenţiale potrivite. 

Creşterea economică anuală prognozată în anumite studii recente, generată de integrarea financiară, ar urma să se cifreze la 1%. 

De asemenea, această integrare financiară ar urma să atragă beneficii sociale: îmbunătăţirea sistemelor de pensii, profituri mai mari pentru investitorii individuali, un volum mai mare de capital disponibil inovaţiei. 

În privinţa instituirii monedei unice, industria financiară europeană are nevoie de un set de reguli comune, inclusiv un set de reguli contabile, ceea ce ar determina transparenţa pieţei, lucru ce s-a dovedit important în situaţia colapsului Enron.

Aceste beneficii privesc atât actuala UE, cât şi o Uniune extinsă, în care viitorii membri vor avea o cotă importantă din acestea.

 

II. ISTORIA RECENTĂ PRIVIND INTEGRAREA PIEŢELOR FINANCIARE DIN UE

 

1. Întâlnirile Consiliului European de la Lisabona şi Stockholm

 

Summitul Consiliului European de la Lisabona s-a ţinut în zilele de 23 şi 24 martie 2000.

În privinţa mediului de afaceri, Consiliul European a accentuat importanţa lansării de către Consiliu şi Comisie, în iunie 2000, a unei consultări privitoare la durata şi costurile implicate de înfiinţarea unei companii, precum şi la riscul capitalului investit.

De asemenea, în privinţa pieţei interne, se urmăreşte ca aceasta să devină complet şi deplin operaţională, prin totala ei liberalizare. Până la sfârşitul anului 2000 se dorea adoptarea unei strategii de eliminare a barierelor în privinţa serviciilor.

În ceea ce priveşte pieţele financiare eficiente şi integrate, Consiliul European de la Lisabona avea în vedere ca, prin eficientizarea şi integrarea acestora, să se atingă o mai bună alocare a capitalului, precum şi reducerea costului acestuia. De asemenea, introducerea sistemului euro urma să determine integrarea pieţelor financiare din Uniune.

În plus, se avea în vedere accelerarea realizării pieţei interne a serviciilor financiare, obiectiv care ar putea fi atins prin:

- instituirea unui calendar al măsurilor cuprinse în Planul de acţiune, care ar trebui pus în aplicare până în 2005, ţinând cont de zonele prioritare de acţiune, cum ar fi: facilitarea celui mai extins acces posibil la capitalul destinat investiţiilor pe o bază pan–europeană, inclusiv pentru IMM-uri, prin intermediul “paşaportului unic” pentru emitenţi; facilitarea participării cu succes a tuturor investitorilor într-o piaţă integrată, prin eliminarea barierelor cu privire la fondurile de pensii; promovarea integrării suplimentare şi funcţionării mai bune a pieţei obligaţiunilor de stat, printr-o consultare şi transparenţă sporite în privinţa calendarelor de emitere, a tehnicilor şi instrumentelor, precum şi printr-o îmbunătăţire a funcţionării vânzării transfrontaliere şi a pieţelor de recumpărare (“repo”); sporirea comparabilităţii în privinţa declaraţiilor financiare ale companiilor; precum şi o cooperare mai intensă a autorităţilor de reglementare a pieţelor financiare din UE;

- asigurarea deplinei aplicări a Planului de acţiune pentru capitalul cu risc până în 2003;

- realizarea de progrese rapide asupra propunerilor mai vechi privind ofertele de preluare a controlului şi, respectiv, restructurarea şi lichidarea instituţiilor de credit şi a companiilor de asigurări în vederea îmbunătăţirii funcţionării şi stabilităţii pieţei financiare europene;

- ajungerea la un acord, în conformitate cu concluziile Consiliului European de la Helsinki, asupra pachetului de măsuri fiscale.

Consiliul European de la Stockholm s-a desfăşurat în zilele de 23–24 martie 2001.

Conform concluziilor Consiliului, implementarea rapidă a Planului de acţiune pentru serviciile financiare are o mare importanţă. Pentru atingerea acestui obiectiv, trebuie accelerat procesul legislativ la nivelul Uniunii. Reglementarea pieţelor de capital trebuie să fie suficient de flexibilă pentru a putea răspunde la evoluţiile pieţei, recunoscându-se în acelaşi timp necesitatea de transparenţă şi siguranţă juridică.

Suplimentar, activităţile de investiţii şi, respectiv, de inovaţie trebuie sprijinite printr-o evaluarea sporită a riscului capitalului.

Astfel, Consiliul European a accentuat următoarele aspecte:

- aprobă rezoluţia privind o reglementare mai eficientă a pieţei valorilor mobiliare şi consideră că aceasta constituie o platformă potrivită pentru cooperarea între Comisie, Consiliu şi Parlamentul European în acest domeniu;

- solicită punerea deplină în aplicare a Planului de acţiune pentru serviciile financiare până în 2005, cu eforturi din partea tuturor părţilor vizate pentru atingerea unei pieţe a valorilor mobiliare integrate până la sfârşitul anului 2003, prin acordarea priorităţii legislaţiei valorilor mobiliare menţionate în planul respectiv, inclusiv acei paşi menţionaţi în Raportul Comitetului Înţelepţilor asupra reglementării pieţelor europene a valorilor mobiliare (Raportul Lamfalussy).

 

2. Stadiul prezent al integrării financiare în UE

 

Planul de acţiune pentru serviciile financiare (Financial Services Action Plan) reprezintă un ghid al reglementărilor pentru integrarea sectorului financiar, cuprinzând mai mult de 40 de măsuri legislative şi nelegislative. Termenul convenit de liderii UE pentru punerea în aplicare a Planului în întregimea sa este 2005, cu un termen în 2003 pentru valori mobiliare şi pieţele de capital cu risc.

La începutul anului în curs s-a ajuns la un compromis în privinţa punerii în aplicare a propunerilor comisiei Lamfalussy, la care a contribuit în mare măsura şi încrederea politică. Totuşi, acest proces trebuie accelerat în privinţa adoptării acestei legislaţii complexe.

În luna decembrie 2001 s-a ajuns la un acord asupra adoptării celei de-a doua directive privitoare la spălarea banilor. 

De asemenea, în aceeaşi lună au fost adoptate două directive asupra UCITS (întreprinderile de investiţii colective în valori mobiliare transferabile), ceea ce va acorda o mai mare libertate administratorilor fondurilor în a investi transfrontalier într-o piaţă de aproape 4 miliarde euro.

În prezent, se află în fază finală mai multe acorduri la nivelul Consiliului asupra unei reglementări de aplicare a standardelor internaţionale de contabilitate, a unei directive de instituire a unui cadru juridic uniform la nivelul Uniunii asupra garanţiilor financiare, precum şi asupra unei directive care să instituie un regim mai cuprinzător la nivel european în privinţa abuzului de piaţă, după aproximativ 6 luni de negociere la nivelul instituţiilor comunitare.

Acordul atins în toamna trecută asupra directivei comerţului la distanţă (Distance Marketing Directive) reprezintă o etapă a dezvoltării unei pieţe financiare integrate pentru consumatori. Aceasta este complementară directivei privind comerţul electronic (E–Commerce Directive), care a intrat în vigoare în ianuarie 2002.

Pe 8 octombrie 2001 a fost adoptată reglementarea privind Statutul companiei europene (Statute for a European Company Regulation), ceea ce reprezintă încă un pas spre integrarea pieţei financiare din Uniune, prin oferirea unei structuri juridice opţionale pentru companii, în scopul organizării operaţiunilor proprii pe o bază juridică pan–europeană. 

 

 

3. Cele două directive privitoare la UCITS

 

În ianuarie 2002 au fost adoptate, de către Parlamentul European şi de către Consiliu, două directive (2001/107/EC şi 2001/108/EC) privind întreprinderile de investiţii colective în valori mobiliare transferabile (prescurtat UCITS), sub aspectul coordonării legilor, reglementărilor şi prevederilor administrative. 

Cele două directive au urmărit modificarea Directivei Consiliului 85/611/EEC.

Astfel, directiva din 1985 a instituit pentru prima oară în sectorul serviciilor financiare principiul recunoaşterii reciproce a autorizării şi alte prevederi care au facilitat libera circulaţie în cadrul UE a unităţilor întreprinderilor de investiţii colective (constituite ca fonduri comune sau companii de investiţii).

Totuşi, directiva menţionată nu a reglementat cuprinzător statutul companiilor care administrează întreprinderile de investiţii (“companiile de management”). Astfel, nu erau instituite prevederi care să asigure tuturor statelor membre reguli identice în privinţa accesului pe piaţă şi condiţii de operare pentru astfel de companii. În plus, nu se reglementa înfiinţarea de sucursale ori libertatea de asigurare a serviciilor de către asemenea companii în statele membre, altele decât statul membru de origine al acestora. 

Abordarea necesară este aceea a asigurării armonizării esenţiale, necesare şi suficiente pentru garantarea recunoaşterii reciproce a sistemelor de autorizare şi de supraveghere prudenţială, făcând posibilă acordarea unei singure autorizaţii valabile pe întreg cuprinsul UE şi punerea în aplicare a supravegherii statului membru de origine. 

În baza recunoaşterii reciproce, companiilor de management autorizate în statele lor membre de origine ar trebui să li se permită derularea serviciilor pentru care au primit autorizare în întreg spaţiul Uniunii, prin înfiinţarea de sucursale sau în temeiul libertăţii de asigurare a serviciilor. 

Prima dintre directive, 2001/107/EC, are în vedre reglementarea companiilor de management a acestor întreprinderi de investiţii colective, precum şi simplificarea procedurilor privind prospectele de emisiune. 

Conform acestei directive, accesul la afaceri pentru companiile de management este supus unei autorizări oficiale anterioare care trebuie acordată de către autorităţile competente ale statului membru de origine. Autorizaţia acordată în baza acestei directive unei companii de administrare va fi valabilă pentru toate statele membre. 

În cazul unor sucursale ale companiilor de administrare care au sediul în afara UE şi care au început sau derulează afaceri, statele membre nu vor aplica prevederile care conduc la un tratament mai favorabil decât cel acordat sucursalelor companiilor de administrare care au sediul în statele membre ale Uniunii. 

De asemenea, în situaţia în care o companie doreşte să înfiinţeze o sucursală pe teritoriul altui stat membru, ea va notifica acest lucru autorităţilor competente din statul membru de origine al său. Aceeaşi cerinţă de informare a statului membru de origine se aplică şi în situaţia în care o companie de administrare intenţionează să deruleze afaceri pe teritoriul unui alt stat membru. 

Cea de-a doua directivă, 2001/108/EC, vizează extinderea obiectivului de investiţii al UCITS, pentru a permite acestora investirea în instrumente financiare, altele decât valorile mobiliare transferabile, care sunt suficient de lichide. În acest sens, directiva enumeră lista instrumentelor financiare eligibile pentru activele din portofoliul UCITS. 

 

4. Principalele probleme de rezolvat

 

Conform comisarului Frits Bolkestein, o principală îngrijorare rămâne situaţia directivei privind ofertele de preluare (Takeover Bids Directive), care a fost respinsă de către Parlamentul European în vara anului trecut. La iniţiativa comisarului respectiv, un grup la nivel înalt, format din experţi în dreptul societăţilor comerciale, prezidat de către Jaap Winter a examinat problemele pe care le ridică această directivă, raportul grupului fiind dat publicităţii pe 10 ianuarie 2002. 

Au fost avute în vedere trei recomandări principale:

- instituirea unei proceduri care să permită unui acţionar majoritar să cumpere acţiunile acţionarilor minoritari în anumite condiţii,

- o definiţie a “preţului echitabil”,

- o conduită a acţionarilor în situaţia ofertei de preluare a controlului, care să respecte deciziile acţionarilor, proporţionalitatea existentă între voturi şi “suportarea riscului de capital”, şi permisiunea “forţării” oricăror măsuri de apărare în anumite condiţii.

În prezent, sunt analizate aceste recomandări şi sunt consultate alte instituţii, ceea ce ar conduce la elaborarea unui nou proiect de directivă care ar putea fi adoptat la sfârşitul primăverii. 

La sfârşitul anului trecut a fost adoptată o propunere privind prospectul unic european, propunere care a generat vii discuţii. Scopul său este acela de a uşura colectarea capitalului de către emitenţii europeni, asigurând totodată un nivel adecvat al protecţiei investitorilor. Totodată, s-a urmărit înlocuirea costului actual pentru 15 prospecte diferite şi 15 proceduri diferite (corespunzătoare celor 15 state membre ale UE) cu un “paşaport unic pentru emitenţi”. Cu alte cuvinte, odată ce un prospect este validat de către autoritatea competentă din statul de origine, acesta poate fi folosit la nivelul întregii Uniuni pentru colectarea capitalului, fără sarcini suplimentare. 

Discuţiile s-au dovedit a nu fi uşoare, în special în cadrul Parlamentului European, a cărui opinie este aşteptată. În cadrul Consiliului, majoritatea statelor membre sunt în principiu în favoarea acestei măsuri, însă există un număr de aspecte în discuţie, cum ar fi tratamentul IMM-urilor şi euro–obligaţiunilor. Un acord asupra acestor aspecte este de aşteptat în luna iunie a anului curent. 

De asemenea, este necesară realizarea de progrese în privinţa Directivei fondurilor de pensii. Promovarea economiilor ocazionate de pensionare poate ajuta la echilibrarea finanţării sistemului de pensii şi reducerea poverii asupra schemelor de pensii de stat.

Fondurile de pensii, în calitate de investiţii pe termen lung, pot juca un rol important în cadrul integrării, eficienţei şi lichidităţii pieţelor financiare. De aceea, deciziile de investire în acestea nu trebuie împiedicate de către reguli restrictive, care să limiteze oportunităţile de diversificare şi să reducă veniturile. Cea mai potrivită abordare pentru regulile de investiţii ar fi una care să combine o mai mare permisibilitate cu securitatea pensiei. 

Negocierile actuale sunt prea lente şi lipsite de concluzii, ceea ce necesită o accelerare a lor. Preşedinţia spaniolă depune eforturi pentru atingerea unui acord până în iunie, asigurând faptul că fie stat membru poate fi mulţumit de sistemele celorlalte state, ceea ce reprezintă o precondiţie pentru cunoaşterea reciprocă.

De asemenea, în prezent, se depun eforturi pentru instituirea unei legislaţii prudenţiale privitoare la conglomeratele financiare. A fost făcută propunerea de continuare a consolidării în cadrul sectorului serviciilor financiare, care a creat grupurile financiare transfrontaliere, categorie căreia îi aparţin multe dintre grupurile financiare importante. Propunerea necesită o cooperare sporită şi un schimb de informaţii între autorităţile de supraveghere din diverse sectoare, precum şi introducerea unor paşi iniţiali de aliniere a regulilor destinate conglomeratelor financiare cu cele ale grupurilor financiare omogene.

În privinţa asigurărilor, drept consecinţă a evenimentelor din 11 septembrie, societăţile de re-asigurare şi-au anunţat intenţia de excludere, sau cel puţin de reducere strictă a acoperirii riscurilor teroriste, nu numai pentru sectorul aviatic, dar şi pentru altele. Există îndoiala că piaţa de asigurări ar putea asigura un nivel corespunzător de acoperire a acestor riscuri. Mai multe state membre şi-au anunţat intenţia de combinare a mecanismului de colectare a contribuţiilor cu mecanismul de garantare a acestora de către stat. Totuşi, în alte state, firmele industriale nu pot obţine o poliţă de asigurare pentru acoperirea riscurilor teroriste. 

De asemenea, este avută în vedere modernizarea directivei privind serviciile de investiţii (Investment Services Directive – ISD), temelia legislaţiei comunitare în privinţa pieţelor financiare, în care sunt definite regulile firmelor de investiţii. Răspunsurile la această problemă au variat, însă există un consens asupra unui aspect: identificarea unei linii comune în privinţa celor 15 state membre şi între pieţe, furnizorii de servicii de investiţii şi investitori se va dovedi foarte dificilă.

Un alt domeniu în care interesele diferite conduc la soluţii diferite este cel al clearingului şi decontării. O piaţă eficientă, integrată pentru valorile mobiliare în Europa necesită procese transfrontaliere ulterioare tranzacţionării, care sunt eficiente, necostisitoare, competitive şi având un management adecvat al riscului. Piaţa va trebui să decidă asupra combinaţiei de sisteme şi/sau legături care vor îndeplini aceste obiective. Drepturile de acces şi de alegere, care sunt incluse în propunerea Comisiei privitoare la ISD, reprezintă primul pas în acest sens, propunere care este larg sprijinită. În câteva luni ar urma să fie înaintă o comunicare asupra clearingului şi decontării, prin care se caută ajungerea la un compromis în respectiva materie.

 

5. Agenda pe termen mediu

 

Pe 22 februarie a fost organizată la Bruxelles o revizuire a Planului de acţiune pentru serviciile financiare, cu participarea statelor membre, instituţiilor comunitare şi industriei financiare, ocazie cu care s-au tras patru concluzii:

În primul rând, s-a ajuns la un consens asupra integrării financiare şi asupra hotărârii comune de aplicare a Planului respectiv. 

În al doilea rând, a existat un acord ferm asupra accelerării procesului legislativ. Astfel, până la sfârşitul lunii iunie ar trebui adoptate propunerilor privind comercializarea la distanţă, abuzul de piaţă, Standardele internaţionale de contabilitate şi garanţiile financiare. Trebuie, de asemenea, făcute progrese în privinţa următoarelor materii: prospectul, fondurile de pensii şi conglomeratele financiare, a căror legislaţie ar trebui adoptată până la sfârşitul anului 2002. 

În cadrul propunerilor care vor fi incluse în Planul de acţiune ar urma să fie incluse propunerea privind oferta de preluare a controlului şi revizuirea ISD.

În al treilea rând, ar trebui realizat faptul că de la adoptarea Planului de acţiune s-au schimbat semnificativ diferite aspecte, care necesită răspunsuri de politică. Totuşi, în acest moment este prea devreme pentru a se aprecia ceea ce trebuie făcut. Pe de altă parte, au fost avute în vedere mai multe implicaţii de politică într-un număr de domenii:

- pieţele detaliate, în vederea creării unei pieţe financiare unice şi asigurarea faptului că utilizatorii serviciilor financiare participă în mod activ la dezbaterile de politică a UE;

- auditul;

- guvernanţa corporativă;

- regulile privind re-asigurarea şi solvabilitatea;

- stabilitatea financiară;

- lupta împotriva finanţării terorismului şi sporirea standardelor împotriva spălării banilor.

În al patrulea rând, este necesară conlucrarea instituţiilor europene (autorităţi de reglementare), pieţe financiare, consumatori şi investitori. 

 

III. PREZENTAREA DOMENIILOR AVUTE ÎN VEDERE DE SUMMITUL DE LA BARCELONA

 

1. Abuzul de piaţă

 

Pe 30 mai 2001, Comisia Europeană a înaintat o propunere de Directivă privind vânzarea ilegală de acţiuni şi manipularea pieţei (prescurtat, abuzul de piaţă).

Abuzul de piaţă apare în situaţiile în care investitorii sunt dezavantajaţi nemotivat, direct sau indirect, de către alte persoane care:

- au folosit informaţii care nu sunt disponibile publicului, în avantaj propriu sau în avantajul altor persoane;

- au distorsionat mecanismul de stabilire a preţului în privinţa instrumentelor financiare;

- au diseminat informaţii false sau înşelătoare.

Cadrul european actual privitor la protecţia integrităţii pieţei este apreciat de către Comisia Europeană drept incomplet, pentru următoarele considerente:

- la nivelul UE, nu există prevederi privind manipularea pieţei. Directiva privind vânzarea ilegală de acţiuni 89/592/EEC (Insider Dealing Directive) se limitează la prevenirea utilizării incorecte a informaţiilor privilegiate;

- la nivelul statelor membre, există o mare varietate de reguli privitoare la abuzul de piaţă. În timp ce unele dintre acestea au pus în aplicare directiva comunitară, altele nu au o legislaţie care să rezolve problema abuzului de piaţă. Diferenţele existente conduc la distorsiuni ale concurenţei în cadrul pieţelor financiare şi împiedică dezvoltarea unei pieţe financiare europene unice. 

Definiţia informaţiilor interne (inside information) se întemeiază pe Directiva privind vânzările ilegale de acţiuni, pentru a cuprinde şi pieţele primare, precum şi valorile mobiliare transferabile şi instrumentele financiare, plus instrumentele derivate asupra mărfurilor, domeniu care este prezentat în Secţiunea A din Anexă.

De asemenea, există şi o categorie de tranzacţii scutite de la interdicţia vânzării ilegale de acţiuni sau manipularea pieţei:

- prima serie de excepţii (conform art. 7 din propunerea de directivă) vizează statele membre, sistemul european al băncilor centrale (the European System of Central Banks) şi băncile centrale naţionale care derulează politicile monetară, valutară şi de administrare a datoriei publice;

- a doua serie de excepţii (art. 8) vizează, în condiţii limitate, participanţii pieţei: entităţile care tranzacţionează propriile acţiuni prin programe “buy–back” sau situaţia de stabilizare a unui instrument financiar în cursul unei oferte iniţiale sau secundare. Tranzacţionarea propriilor acţiuni şi stabilizarea trebuie derulate în mod transparent, în vederea evitării vânzării ilegale sau transmiterii de informaţii eronate pieţelor.

Pe de altă parte, directiva se aplică nu numai pieţelor reglementate, ci şi:

- pieţelor nereglementate;

- platformelor de tranzacţionare;

- instrumentelor de diseminare continuă a informaţiilor asupra preţului;

- oricăror altor mijloace sau instrumente.

Aplicarea teritorială a acestei directive vizează implementarea prevederilor de către statele membre, cel puţin în situaţia acţiunilor întreprinse pe teritoriul propriu. Aceste state îşi vor putea extinde acţiunile în situaţia existenţei unor elemente ale comportamentului interzis pe teritoriul acestora. 

De asemenea, statele membre pot aplica prevederile acestei directive în situaţia în care instrumentul financiar respectiv este admis sau urmează să fie admis pentru tranzacţionare într-un stat membru.

Principala problemă care se ridică în privinţa acestei propuneri de directivă vizează structurile diferite ale pieţei în statele membre, care au o importanţă structurală şi tehnică aparte. Tocmai pentru aceste considerente, unele opinii au vizat instituirea unei singure autorităţi administrative centrale în fiecare stat membru al UE, drept autoritate competentă în privinţa prospectului şi a supravegherii pieţei.

 

2. Garanţiile financiare

 

În 1999, Grupul forumului privind utilizarea transfrontalieră a garanţiilor financiare a dat publicităţii un document al primei întâlniri în care au fost analizate aspectele supuse atenţiei acestuia:

- Directiva privind finalitatea decontării acordă protecţie explicită garanţiilor financiare furnizate în contextul plăţilor şi valorilor mobiliare, precum şi în cadrul sistemului de decontare, care nu pot fi efectuate în procedura insolvabilităţii. În acest context, trebuie analizat dacă acest “privilegiu” trebuie extins la garanţia financiară, în general.

- În timp ce regulile naţionale privind garanţiile financiare nu pot fi deplin armonizate, orice măsură comunitară suplimentară va trebui să rezolve problema jurisdicţiei care guvernează garanţia financiară respectivă. Acest aspect, care reprezintă, în esenţă, problema locului garanţiei financiare, a fost rezolvat în contextul sistemelor de plăţi şi de decontare a valorilor mobiliare (deşi această problemă poate fi interpretabilă), însă nu într-un context general.

- Anumite tehnici de acordare a garanţiilor financiare (cum ar fi garanţiile sau operaţiunile repo) nu sunt valabile în toate jurisdicţiile. Trebuie analizat dacă sunt necesare măsuri comunitare pentru îndepărtarea oricăror inconsecvenţe pe care operatorii pieţei le pot întâlni drept consecinţă a diferenţelor existente în privinţa sistemelor legislative naţionale.

- Garanţiile financiare asigurate pe baza valorii zilnice a pieţei nu sunt respectate în toate jurisdicţiile în eventualitatea lipsurilor.

- Discuţiile purtate în prezent în cadrul Comitetului de la Basel, precum şi cele de la Bruxelles, au accentuat îngrijorările băncilor, conform cărora cadrul actual nu este suficient de flexibil faţă de acceptarea garanţiilor financiare eligibile în scopuri prudenţiale. Deşi s-a acordat o atenţie deosebită extinderii setului de instrumente eligibile drept garanţii financiare, autorităţile de supraveghere vor trebui să fie mulţumite de faptul că toate tranzacţiile vizând garaţii financiare, care atrag o sarcină redusă de capital, au siguranţă juridică în cazul insolvabilităţii debitorului.

În privinţa acţiunilor care pot fi întreprinse pentru îmbunătăţirea siguranţei juridice a garanţiilor transfrontaliere, grupul de lucru respectiv a propus următoarele măsuri:

- odată ce metodele şi standardele care guvernează constituirea şi utilizarea garanţiilor financiare sunt reglementate de către prevederile juridice naţionale, coerenţa acestora la nivel european necesită, de asemenea, măsuri juridice, de exemplu, de tipul unei directive de armonizare;

- odată ce problema dacă “privilegiile” din Directiva privind finalitatea decontării pot fi extinse sau nu la situaţiile externe sistemului, un număr semnificativ de răspunsuri vor depinde de faptul dacă riscul sistemului este sau nu implicat în aceste situaţii;

- multe state membre par să fi interpretat art. 9(2) din Directiva privind finalitatea decontării într-un sens mai larg. În consecinţă, extinderea domeniului directivei trebuie confirmată juridic;

- problema dacă tehnicile de armonizare a procesului de acordare a garanţiilor financiare pot fi extinse sau nu între statele membre trebuie studiată, ţinând cont de gradul în care principiile generale ale dreptului civil ar fi afectate de o asemenea armonizare.

 

Pe 27 martie 2001, Comisia Europeană a înaintat o propunere de directivă privind acordurile de instituire a garanţiilor financiare (financial collateral).

Planul de acţiune reprezintă răspunsul Comisiei la necesitatea îmbunătăţirii pieţei unice în privinţa serviciilor financiare. Prin urmare, ar trebui eliminate fragmentările pieţei încă existente, prin îndepărtarea diferenţelor inutile existente în mai multe jurisdicţii ale UE.

Participanţii la piaţa Uniunii care urmăresc reducerea riscului prin utilizarea garanţiilor se confruntă cu 15 regimuri juridice diferite, în privinţa cerinţelor de încheiere a acordurilor de instituire a garanţiilor financiare.

Prin această propunere de directivă se urmăreşte uniformizarea minimală a reglementărilor în materie. 

Conform Comisiei Europene, principalele obiective sunt următoarele:

- asigurarea faptului că există regimuri eficiente şi suficient de simple pentru crearea de garanţii, fie în baza titlului de transfer (inclusiv repo), fie a structurilor de garanţii (cu alte cuvinte, dispunând că este suficientă notificarea ca unică cerinţă de încheiere sau drept procedură de urmat pentru protecţia unui acord de asigurare a garanţiei, existând totodată şi condiţia înregistrării acesteia de către intermediarul relevant care menţine contul valorilor mobiliare);

- asigurarea unei protecţii limitate a acordurilor privitoare la garanţii, prin anumite reglementări ale insolvabilităţii, în special, cele care ar împiedica realizarea efectivă a garanţiei sau ar genera îndoieli privind valabilitatea tehnicilor precum ar fi încheierea compensării, asigurarea garanţiei (cu alte cuvinte, garanţia suplimentară drept consecinţă a schimbării valorii pieţei în privinţa expunerii sau a garanţiei) şi substituirea garanţiei;

- crearea unei siguranţe juridice în privinţa tratamentului conflictului de legi în cazul valorilor mobiliare înregistrate, utilizate drept garanţii în context transfrontalier, prin extinderea principiului adoptat prin art. 9(2) din Directiva privind finalitatea decontării (cu alte cuvinte, suplimentarea interpretării regulii recunoscute pe scară largă lex rei sitae, conform căreia legea aplicabilă este legea jurisdicţiei în care se află proprietatea respectivă, prin stabilirea locului valorilor mobiliare înregistrate);

- limitarea sarcinilor administrative care afectează folosirea garanţiei pe pieţele financiare, prin restricţionarea impunerii unor formalităţi oneroase, fie pentru crearea, fie pentru punerea în aplicare a acordurilor privind garanţiile;

- asigurarea faptului că acordurile, care permit persoanei să ia garanţia, admit re-utilizarea acesteia din urmă pentru propriile scopuri ale respectivei persoane, în baza structurilor recunoscute.

Pe de altă parte, domeniul acestei directive intră în cadrul competenţei comunitare exclusive, conform art. 95 din Tratatul Comunităţii Europene, având relevanţă în privinţa funcţionării pieţei interne. Ca soluţie de legiferare, Comisia consideră că adoptarea unei recomandări nu ar reprezenta un instrument potrivit pentru atingerea obiectivelor avute în vedere, care privesc drepturile creditorilor, legislaţia referitoare la proprietate, contract şi, respectiv, insolvabilitate.

Având în vedere experienţa unor eforturi trecute care au încercat raţionalizarea şi armonizarea în astfel de domenii, s-a concluzionat că soluţia adoptării unei recomandări ar atrage lipsa de transparenţă şi de siguranţă juridică pentru participanţii la piaţă.

Apoi, conform Comisiei Europene, nu este necesară o legislaţie uniformă adoptată printr-o reglementare (regulament), aceasta din urmă producând efecte juridice fără a fi necesară transpunerea sa în dreptul intern al statelor membre. Odată ce această materie este complementară în special Directivei privind finalitatea decontării, Comisia opinează că ar fi potrivită adoptarea unei directive.

Adoptând o directivă, se lasă posibilitatea statelor membre să transpună directiva, fie prin crearea unui nou regim juridic, fie prin modificarea legislaţiei naţionale existente.

Într-un raport dat publicităţii în 2000, International Swaps and Derivatives Association Inc., care a servit la elaborarea propunerii de directivă privind acordurile de garanţii financiare, au fost evidenţiate mai multe impedimente juridice în privinţa utilizării eficiente a garanţiilor financiare:

- reguli greoaie şi impracticabile în multe jurisdicţii în privinţa creării (perfectării), menţinerii şi punerii în aplicare a unei garanţii sau a altor forme de asigurare a intereselor în valori mobiliare sau numerar transferate drept garanţii financiare;

- restricţii legale în privinţa folosirii garanţiei de către un deţinător al acesteia, inclusiv posibilitatea ca o astfel de utilizare să pericliteze apărarea interesului respectiv;

- nesiguranţa privitoare la punerea în aplicare a titlului acordurilor de transfer a garanţiei (titlu de transfer a garanţiei), inclusiv posibilitatea ca acordul să fie rectificat drept formă a asigurării interesului;

- nesiguranţa, în baza conflictului de legi, a normei de drept substanţial care se aplică unui astfel de acord în scopurile creării, menţinerii şi executării acestuia, inclusiv posibilitatea ca legile diferitelor jurisdicţii s-ar putea aplica unor scopuri diferite şi posibilitatea conflictului şi inconsistenţei între acele jurisdicţii, în funcţie de legea aplicabilă;

- vulnerabilitatea unui acord de transfer a titlului garanţiei faţă de drepturile unor terţi;

- în cazul acordurilor de garantare supuse ajustării zilnice în funcţie de evoluţia pieţei, nesiguranţa se datorează aplicării regulilor de preferinţă şi de insolvabilitate.

 

 

 

 

 

 

 

3. Standardele Contabile Internaţionale

 

În iunie 2000, Comisia Europeană a dat publicităţii o Comunicare privind Strategia de raportare financiară a UE care are în vedere un obiectiv central: acela de asigurare a faptului că valorile mobiliare pot fi tranzacţionate în UE şi pe pieţele financiare internaţionale în baza unui singur set de raportare financiară.

Pe de altă parte, armonizarea standardelor contabile ar conduce la apărarea intereselor investitorilor, creditorilor şi altor acţionari.

Directivele Uniunii privind contabilitatea rămân baza regulilor contabile pentru companiile cu răspunderea limitată; acestea nu pot îndeplini necesităţile companiilor de sporire a capitalului pe pieţele de valori mobiliare pan–europene sau internaţionale. Aceasta pentru că sunt urmărite transparenţa, caracterul comparabil al regulilor de raportare financiară şi cerinţele de publicitate pentru companiile listate de către investitori şi autorităţile de supraveghere.

Legislaţia comunitară nu priveşte multe din aspectele contabile, permiţând, în absenţa reglementărilor, aplicarea diverselor standarde naţionale. Mai mult, este posibil ca la nivelul statelor membre să se aplice reguli contabile diferite, uneori chiar în cadrul aceleiaşi burse. 

Coexistenţa diferitelor reglementări de raportare contabilă este atât generatoare de confuzii, cât şi costisitoare, şi face ca supravegherea şi aplicarea cerinţelor de raportare financiară a companiilor tranzacţionate public să fie mult mai dificilă.

Comisia a propus ca tuturor companiilor din UE listate pe o piaţă reglementată (estimate la circa 6700) să li se solicite pregătirea conturilor consolidate în conformitate cu Standardele Contabile Internaţionale (International Accounting Standards–IAS). În termen de 2 ani, această cerinţă ar trebui extinsă la toate companiile care pregătesc un prospect de ofertă publică, în conformitate cu Directiva listării particularilor (Listing Particulars Directive 80/390/EEC). Companiile nelistate care intenţionează să facă o ofertă publică iniţială a propriilor valori mobiliare pot, de asemenea, folosi IAS. Prin urmare, Comisia a propus ca în statele membre să opereze fie impunerea, fie permisiunea acordată companiilor nelistate (adică instituţiile financiare nelistate şi companiile de asigurări) de a-şi publica declaraţiile financiare în conformitate cu acelaşi set de reguli contabile, asemeni situaţiei companiilor listate. 

Cerinţa de folosire a IAS priveşte conturile consolidate ale companiilor listate; pe de altă parte, cerinţele de reglementare şi cele fiscale pot determina ca aceste standarde contabile să fie declarate drept necorespunzătoare sau invalide.

Pe 20 decembrie 2000, Comisia a înaintat Parlamentului European şi Consiliului o propunere de Reglementare privind aplicarea IAS.

Propunerea de reglementare priveşte îndeplinirea condiţiilor necesare pentru realizarea unei pieţe de capital integrată şi eficientă, considerând că existenţa unor condiţii minimale, echivalente în privinţa informaţiilor financiare făcute publice de către companiile tranzacţionate public, nu mai este suficientă. În vederea instituirii unei pieţe a capitalului integrată deplin până cel mai târziu în 2005, UE trebuie să adopte măsuri care să aducă un nivel mult mai ridicat de comparabilitate a conturilor financiare în cadrul pieţei interne. 

Astfel, până în 2005, este necesar să se asigure faptul că toate companiile din cadrul UE listate vor aplica IAS; această reglementare urmând să vizeze şi companiile care se pregătesc de admitere pentru tranzacţionare, în privinţa întocmirii declaraţiilor lor financiare consolidate în conformitate cu IAS. Acest lucru implică faptul că statele membre pot solicita aplicarea uniformă a IAS pentru unele sectoare importante, cum ar fi cel bancar sau cel al asigurărilor, indiferent dacă respectivele companii sunt sau nu listate pe o piaţă reglementată.

 

4. Intermediarii de asigurări

 

Pe 20 septembrie 2000, Comisia Europeană a iniţiat o propunere de Directivă privind intermedierea de asigurări.

La baza propunerii au stat, printre altele, observaţiile Asociaţiei profesionale a intermediarilor de asigurări, care a identificat mai multe obstacole care împiedică intermediarii să îndeplinească solicitările clienţilor care locuiesc în alt stat; în special, în cazul persoanelor fizice:

- incertitudini privind legislaţia europeană aplicabilă acestor intermediari;

- necesitatea îndeplinirii atât a cerinţelor legale din mai multe state diferite, în situaţii în care tranzacţiile au un element transfrontalier (acest lucru putând semnifica înregistrarea în statul gazdă şi, în vederea îndeplinirii acestor condiţii, trebuind să îndeplinească un număr de cerinţe naţionale privind acoperirea răspunderii profesionale, capacitatea financiară etc.);

- lipsa unei definiţii clare a obligaţiilor intermediarilor în situaţia în care fac afaceri în alt stat membru (este posibil să apară probleme în special în situaţia în care intermediarii trebuie să îndeplinească un număr de cerinţe privind “binele general” care nu sunt definite în mod clar sau identificarea situaţiei în care un intermediar este supus legislaţiei statului gazdă).

De aceea, Comisia are în vedere instituirea unui sistem unic de înregistrare pentru intermediari, care va facilita activităţile transfrontaliere prin libertatea de stabilire şi, respectiv, cea de furnizare a serviciilor.

Totuşi, nu s-a încercat o armonizare foarte sporită a metodelor pe care autorităţile naţionale le pot folosi în vederea atingerii acestor obiective. Acest lucru se justifică prin faptul că intermediarii asigură produse ale unor companii care sunt deja supuse unei supravegheri atente în cadrul UE. De aceea, Comisia apreciază că modalitatea cea mai potrivită este cea a recunoaşterii reciproce între statele membre, în locul încercării de armonizare în detaliu a metodelor de control utilizate în prezent. 

Până la adoptarea acestei directive, doar Directiva 77/92/EEC cuprindea prevederi obligatorii asupra intermediarilor de asigurări, directivă care ar urma să fie abrogată la data intrării în vigoare a directivei propuse. Totuşi, sfera directivei din 1977 este limitată, odată ce ea armonizează doar calificările profesionale impuse persoanelor care lucrează ca agenţi sau brokeri.

Evident, regula recunoaşterii reciproce între statele membre implică faptul că supravegherea intermediarilor de asigurări se realizează de către autorităţile din statul membru de origine.

Pe 19 martie 2002, Consiliul UE a dat publicităţii un document privind adoptarea Directivei privind intermedierea de asigurări.

În baza acestei directive, “intermedierea de asigurări” reprezintă activităţile de introducere, propunere sau derulare a altei activităţi pregătitoare încheierii contractelor de asigurare, sau de încheiere a unor asemenea contracte, ori de asistare în administrarea sau derularea unor astfel de contracte, în special în situaţia unei pretenţii. Respectivele activităţi nu sunt considerate ca fiind intermediere de asigurări, dacă sunt derulate de către o întreprindere de asigurări sau de către un angajat al unei astfel de întreprinderi care acţionează în baza responsabilităţii acestei întreprinderi.

De asemenea, nu este considerată intermediere de asigurări furnizarea de informaţii pe o bază incidentală, în contextul altei activităţi profesionale, fără scopul asistării clientului în cazul încheierii sau derulării unui contract de asigurare, administrarea pretenţiilor unei întreprinderi de asigurări pe o bază profesională şi ajustarea pierderilor şi rezolvarea pretenţiilor. 

Această directivă nu se aplică persoanelor care asigură servicii de intermediere în contractele de asigurare, dacă sunt îndeplinite cumulativ următoarele condiţii:

a) contractul de asigurare cere doar cunoştinţa asupra acoperirii asigurării care este furnizată;

b) contractul de asigurare nu este un contract de asigurare de viaţă;

c) contractul de asigurare nu acoperă nici unul din riscurile de răspundere;

d) principala activitate profesională a persoanei este alta decât intermedierea de asigurări;

e) asigurarea este complementară produsului sau serviciului asigurat de către furnizor, în situaţia în care o astfel de asigurare acoperă;

i) riscul de stricare, pierdere sau deteriorare a bunurilor furnizate; sau

ii) paguba sau pierderea bagajelor şi alte riscuri în legătură cu călătoria,

chiar dacă asigurarea acoperă asigurarea de viaţă sau riscurile de răspundere, dispunând că acoperirea este auxiliară acoperirii principale pentru riscuri în legătură cu acea călătorie;

f) suma primei anuale nu depăşeşte 500 euro, iar durata totală a contractului de asigurare, inclusiv reînnoirea, nu depăşeşte 5 ani.

De asemenea, directiva nu se aplică serviciilor de intermediere asigurate în legătură cu riscurile şi obligaţiile situate în afara Comunităţii.

Pe de altă parte, directiva nu afectează legislaţia unui stat membru în privinţa afacerilor de intermediere a asigurărilor derulate de către intermediarii stabiliţi într-un stat terţ şi care operează pe teritoriul său, în baza principiului libertăţii de furnizare a serviciilor.

Intermediarii de asigurări sau de reasigurări trebuie să se înregistreze la autoritatea competentă din statul membru de origine. De asemenea, statele membre pot stipula că întreprinderea de asigurări sau de reasigurări şi alte organe pot colabora cu autorităţile competente în înregistrarea intermediarilor de asigurări sau reasigurări, precum şi în privinţa cererii de îndeplinire a cerinţelor profesionale de către astfel de intermediari.

Intermediarilor de asigurări sau reasigurări li se permite derularea activităţii de intermediere în Comunitate, ţinând cont de libertatea de stabilire şi de libertatea de asigurare a serviciilor. Pentru aceasta, intermediarul respectiv trebuie să informeze autorităţile competente din statul membru de origine. În termen de 1 an de la o astfel de notificare, respectivele autorităţi competente vor informa autorităţile competente din statele membre gazdă asupra intenţiei intermediarului, totodată informându-l şi pe acesta din urmă.

În termen de 1 lună de la notificare, intermediarul poate începe afacerea. În situaţia în care statul membru gazdă nu doreşte să fie informat, intermediarul poate începe afacerea imediat.

 

5. Prospectele

 

Comisia a înaintat, pe 30 mai 2001 o propunere de directivă privind prospectul care trebuie publicat în situaţia în care valorile mobiliare sunt oferite în mod public sau sunt admise pentru tranzacţionare, numită pe scurt Directiva privind prospectul.

În materia prospectului de emisiune a valorilor mobiliare la nivel european există două directive în vigoare: 80/390/EEC din 17 martie 1980 privind coordonarea cerinţelor de redactare, examinare şi distribuire a informaţiilor listate care trebuie publicate pentru admiterea valorilor mobiliare la listarea bursei oficiale şi, respectiv, 89/298/EEC din 17 aprilie 1989 asupra coordonării cerinţelor de redactare, examinare şi distribuire a prospectului care trebuie publicat în situaţia oferirii publice a valorilor mobiliare transferabile. Planul de acţiune a cuprins, ca prioritate a sa, modernizarea reglementărilor celor două directive.

Conform Comisiei Europene, actualul mecanism complex şi de recunoaştere parţială este incapabil să asigure obiectivele paşaportului unic pentru emitenţi, fiind astfel nevoie de modernizare, dar şi de o flexibilitate sporită. Pentru atingerea acestui obiectiv, este necesară armonizarea informaţiilor cuprinse în fiecare prospect de emisiune, pentru asigurarea unei protecţii echivalente a investitorilor la nivel comunitar.

De asemenea, în viziunea Comisiei, paşaportul european pentru emitenţi reprezintă o oportunitate unică pentru simplificarea procedurilor de îndeplinit de către emitenţi, fără a trebui să producă seturi paralele de documentaţie sau să răspundă la numeroasele cerinţe adiţionale de la nivel naţional.

Trăsăturile cheie ale noului sistem se întemeiază pe următoarele:

- introducerea unor standarde sporite de informare, în conformitate cu standardele internaţionale pentru oferta publică de valori mobiliare şi pentru admiterea la tranzacţionare;

- instituirea unui sistem de înregistrare a documentului pentru emitenţii ale căror valori mobiliare sunt admise pentru tranzacţionare pe pieţe reglementate în vederea asigurării unei actualizări timpurii a informaţiilor cheie privind emitentul;

- posibilitatea oferirii sau admiterii valorilor mobiliare pentru tranzacţionare pe baza unei simple notificări a prospectului, aprobată de către autoritatea competentă din statul de origine;

- concentrarea responsabilităţilor la nivelul autorităţilor competente din statul de origine;

- utilizarea pe scară largă a procesului de supraveghere de către un comitet special instituit (aşa–numitul proces de “comitology”), ulterior aprobării de către Consiliul European de la Stockholm a Raportului Lamfalussy, prin Rezoluţia adoptată de către şefii de state şi de guverne privind o reglementare mai eficientă a pieţelor valorilor mobiliare în UE.

Prin urmare, obiectivul acestei directive ar urma să fie cel al armonizării cerinţelor de redactare, examinare şi distribuire a prospectului care va fi publicat la momentul în care valorile mobiliare sunt oferite publicului sau sunt admise pentru tranzacţionare.

De asemenea, nu vor putea fi oferite valori mobiliare în UE dacă nu sunt respectate cerinţele iniţiale de informare (pe care prospectul trebuie să le îndeplinească) a pieţei şi a investitorilor.

Directiva reglementează şi excepţiile de la sistemul de informare, permiţând statelor membre să decidă asupra transpunerii sau nu în dreptul intern a acestor excepţii.

Prima serie de scutiri de la regimul comun priveşte valorile mobiliare oferite investitorilor “calificaţi”, în cont propriu, deci fără o revânzare subsecventă, în situaţia în care oferta este adresată unui cerc restrâns de persoane, al căror număr este sub 150 pentru fiecare stat membru ori mai mic de 1500 în situaţia unei oferte multinaţionale sau dacă valorile mobiliare oferite pot fi dobândite doar pentru o plată de cel puţin 150 000 euro pentru investitor.

O a doua serie de scutiri priveşte anumite tipuri de valori mobiliare care sunt oferite la schimb pentru valori mobiliare deja existente sau drept consecinţă a unor operaţiuni specifice pentru care au fost puse la dispoziţia publicului sau a acţionarilor informaţii echivalente. 

Propunerea de directivă are în vedere înlocuirea actualului regim al recunoaşterii reciproce în această materie. Scopul reglementării este acela de asigurare că, în situaţia ofertelor multinaţionale sau a tranzacţionărilor multiple (adică oferta sau admiterea pentru tranzacţionare în alte state membre decât cel de origine), prospectul aprobat de către autoritatea competentă din statul de origine este acceptat în toate statele membre, fără a fi necesară furnizarea de informaţii suplimentare sau aprobarea acestora.

În vederea asigurării unei protecţii corespunzătoare, şi în conformitate cu cerinţele aplicabile în directivele privind paşaportul unic (Directiva privind serviciile de investiţii, a doua Directivă bancară), autorităţile din statele gazdă trebuie să primească o notificare a prospectului (şi a informaţiilor suplimentare) însoţită de un certificat de aprobare acordat de către autoritatea din statul de origine, care să declare că prospectul a fost redactat furnizând toate informaţiile solicitate de către această directivă.

La intrarea în vigoare a acestei directive ar urma să fie abrogate Directiva 80/390/EEC (modificată prin directivele 82/148/EEC, 87/345/EEC, 90/211/EEC, 94/18/EC) şi Directiva 89/298/EEC.

La baza propunerii de directivă înaintată de către Comisia Europeană a stat un raport întocmit de către Forumul European al Comisiilor de Valori Mobiliare, transformat ulterior în Comitetul Autorităţilor Europene de Reglementare a Valorilor Mobiliare.

În cuprinsul acestui raport sunt făcute mai multe observaţii în privinţa simplificării ofertelor publice şi a listărilor de valori mobiliare. Astfel, obiectivul ultim al recunoaşterii reciproce este cel al recunoaşterii depline a setului de documente (care include informaţiile solicitate de către autoritatea competentă din statul gazdă–sistemul fiscal intern şi modalităţile de oferire) şi conduce la o procedură automată care permite utilizarea prospectului, aprobat în statul de origine sau în alt stat membru al UE, fiind supus doar notificării ulterioare către autoritatea din statul gazdă. De aceea, un astfel de sistem implică o armonizare efectivă atât a conţinutului prospectului (în prezent neexistând o armonizare a informaţiilor), cât şi a procedurii de aprobare.

 

6. Conglomeratele financiare

 

Pe 4 aprilie 2001, Comisia Europeană a dat publicităţii o propunere de Directivă privind supravegherea conglomeratelor financiare.

Conform Comisiei, cadrul legislativ în vigoare la nivel european în privinţa supravegherii instituţiilor financiare este incomplet. Grupurile “omogene” de instituţii financiare sunt deja acoperite prin directivele UE pentru scopuri prudenţiale specifice. Directiva 2000/12/EC privitoare la activitatea instituţiilor de credit şi Directiva 93/6/EEC privind proporţionalitatea capitalului pentru firmele de investiţii şi instituţiile de credit reglementează consolidarea grupurilor bancare, a grupurilor firmelor de investiţii şi a grupurilor bancare/ ale firmelor de investiţii, ţinând cont de faptul că Directiva 98/78/EC privind supravegherea suplimentară a întreprinderilor de asigurare în grupuri de asigurare se aplică supravegherii suplimentare în privinţa grupurilor de asigurări.

Grupurile “eterogene” de conglomerate financiare, combinând instituţii din diverse sectoare, sunt acoperite doar într-o măsură limitată, lipsind un set cuprinzător de reguli privind supravegherea prudenţială a conglomeratelor financiare. Lacunele sesizate privesc următoarele aspecte:

(i) anumite tipuri de grupuri financiare nu sunt reglementate de către directivele în vigoare (de exemplu, grupurile orizontale), şi

(ii) aspecte prudenţiale importante care sunt reglementate în directive sectoriale cu scopul supravegherii grupurilor bancare, grupurilor firmelor de investiţii şi a celor de asigurări nu sunt reglementate la nivelul tipul de conglomerat financiar (de exemplu, eliminarea multiplelor cerinţe de capital).

De asemenea, există decalaje legislative datorate:

(iii) inconsistenţelor care apar în tratamentul aspectelor prudenţiale asemănătoare, şi

(iv) faptului că acelaşi grup financiar poate fi acoperit prin diverse directive sectoriale (de exemplu, holdingul de companii de asigurări cu activităţi mixte poate fi un holding financiar în sensul directivei bancare).

Anumite state membre au luat la cunoştinţă imperfecţiunile actualului cadru legislativ comunitar pentru conglomeratele financiare şi au instituit, sau intenţionează să instituie, măsuri legislative naţionale pentru rezolvarea problemelor de supraveghere care apar din structurile grupurilor menţionate anterior. Unele state membre au o legislaţie cuprinzând acorduri bilaterale. Măsurile introduse de către statele membre până în prezent variază ca domeniu şi ca abordare.

În vederea sporirii dimensiunii transfrontaliere a grupurilor de tipul conglomeratului financiar (unele dintre acestea fiind active pe o bază globală), apare necesitatea de menţinere a unui nivel trans-european, precum şi necesitatea protejării stabilităţii financiare a sistemul financiar din UE, ceea ce implică rezolvarea aspectelor presante care apar din astfel de structuri.

Propunerea de directivă urmăreşte să instituie o legislaţie prudenţială specifică pentru conglomeratele financiare. Primele măsuri constau în alinierea directivelor pentru grupurile financiare omogene şi pentru conglomeratele financiare (cu alte cuvinte, eliminând anumite inconsistenţe majore), în vederea asigurării unei echivalenţe minime în tratamentul acestor grupuri. Armonizarea între regulile sectoriale nu reprezintă totuşi un obiectiv major al acestei directive, ea putând fi atinsă doar gradual.

Un aspect esenţial priveşte garantarea faptului că obiectivele supraveghetorilor separaţi de asigurare a proporţionalităţii capitalului entităţilor pentru care acestea au o responsabilitate de reglementare nu trebuie împiedicate, ca o consecinţă a existenţei conglomeratelor financiare trans–sectoriale. Abordările sectoriale ale proporţionalităţii capitalului privesc natura diferită a afacerilor din fiecare sector, riscurile diferite la care acestea sunt expuse şi diversele abordări ale managementului şi evaluării riscului de către supraveghetori şi/sau firme.

Propunerea introduce o legislaţie comunitară eficientă pentru rezolvarea aspectelor de supraveghere în privinţa tranzacţiilor în cadrul aceluiaşi grup şi a expunerilor riscului într-un conglomerat financiar. Deocamdată nu este fezabilă instituirea limitelor cantitative în acest domeniu, trebuind să fie instituită o abordare adecvată şi eficientă pentru tranzacţiile în cadrul aceluiaşi grup, cu următoarele trei componente:

- o politică internă de management cu sisteme eficiente de control intern şi management;

- cerinţe de raportare către supraveghetori; şi

- competenţe efective de supraveghere în aplicarea acestor aspecte.

Directiva se aplică instituţiilor de credit, întreprinderilor de asigurări şi firmelor de investiţii (adică entităţilor reglementate) cu sediul în UE. În situaţia în care aceste entităţi sunt părţi ale unui conglomerat financiar, ele sunt supuse supravegherii prudenţiale suplimentare în măsura dispusă de această directivă.

De asemenea, directiva dispune verificarea de către autorităţile competente, indiferent dacă entităţile reglementate care au sediul în UE, însă aparţin unui grup din afara Uniunii, sunt reglementate în mod egal drept entităţi care sunt parte a unui grup din UE. Dacă nu este cazul, directiva dispune aplicarea prin analogie a regulilor care se aplică ultimului tip de conglomerate financiare.

 

7. Fondurile de pensii ocupaţionale

 

Pe 11 octombrie 2000, Comisia a dat publicităţii o propunere de directivă privind activităţile instituţiilor care se ocupă de pensii.

Astfel, în cadrul statelor membre ale UE există 3 scheme de pensii: schemele de securitate socială, schemele individuale, care, în general, iau forma contractelor sau produselor derulate de către companiile de asigurări de viaţă, şi schemele ocupaţionale. Organizarea generală şi finanţarea acestor scheme intră în responsabilitatea statelor membre. Schemele ocupaţionale implică, în general, angajatorul şi angajaţii care plătesc contribuţii la o schemă de economii, din care vor fi plătite beneficii la pensionare pentru respectivii angajaţi. Astfel de scheme pot fi instituite în cadrul companiei respective sau se poate apela la o instituţie financiară distinctă (de exemplu, fond de pensii, “pensionskassen”, sau fond de investiţii) care primeşte contribuţiile, le investeşte şi plăteşte beneficii la pensionare. Asemenea instituţii sunt denumite “instituţii pentru asigurarea pensionării ocupaţionale”.

Absenţa unui cadru juridic comunitar pentru astfel de instituţii are consecinţe negative în mai multe privinţe:

- absenţa investiţiilor, în sensul că nu există un acord în cadrul Comunităţii asupra modului în care instituţiile pentru asigurarea pensionării ocupaţionale pot utiliza piaţa unică şi euro pentru optimizarea investiţiilor lor pe pieţele financiare, în sensul că regulile la care aceste instituţii trebuie să adere variază foarte mult de la un stat membru la altul;

- alocarea economiilor, instituţiile respective având un rol esenţial în integrarea, eficienţa şi lichiditatea pieţelor financiare;

- administrarea şi păstrarea activelor care impun utilizarea doar a serviciilor depozitarilor şi administratorilor de active din acelaşi stat membru;

- activităţile transfrontaliere, în sensul că, în absenţa unei coordonări corespunzătoare la nivel comunitar, instituţiile pentru asigurarea pensionării ocupaţionale sunt singurele instituţii financiare majore care nu pot furniza servicii în alt stat membru, în afara celui de origine, în aceleaşi condiţii ca băncile, companiile de asigurări şi firmele de investiţii;

- creşterea instituţiilor pentru asigurarea pensionării ocupaţionale, în sensul că, prin promovarea economiilor, se poate ajuta echilibrarea finanţării sistemelor de pensii şi se pot aşeza schemele de stat pe o bază financiară mai solidă.

Obiectivele acestei propuneri de directivă sunt următoarele:

- investiţii sigure şi eficiente. Directiva accentuează abordarea calitativă a regulilor de investiţii. Managementul portofoliului de investiţii trebuie să concorde cu principii (securitate, calitate, lichiditate, profit, diversificare), iar nu cu cerinţe cantitative uniforme;

- libera alegere a administratorilor şi depozitarilor activelor. Astfel, instituţiilor pentru asigurarea pensionării ocupaţionale ar trebui să li se garanteze dreptul de echilibrare a serviciilor oricărui administrator sau depozitar autorizat din cadrul Uniunii;

- aceleaşi reguli pentru toţi furnizorii de servicii. Companiile de asigurări de viaţă operează pe piaţa asigurărilor de pensii prin intermediul contractelor de grup. Asemenea companii sunt reglementate la nivel comunitar prin directivele privind asigurarea de viaţă. Instituirea unui cadru prudenţial real trebuie să împiedice distorsiunile concurenţiale între companiile de asigurări şi instituţiile pentru asigurarea pensionării ocupaţionale;

- activităţile transfrontaliere. Prin armonizarea anumitor reguli prudenţiale de bază, prin instituirea recunoaşterii reciproce a sistemelor prudenţiale naţionale şi prin propunerea unui sistem de notificare şi cooperare între autorităţile competente, această directivă înlătură toate barierele prudenţiale în privinţa managementului transfrontalier al schemelor de pensii ocupaţionale.

De asemenea, directiva stipulează că managementul transfrontalier trebuie să fie conform legislaţiei sociale şi a muncii din statul în care compania care asigură respectiva schemă este stabilită. Schemele respective trebuie să se deruleze în conformitate cu prevederile naţionale, indiferent de locul în care este situată instituţia pentru asigurarea pensionării ocupaţionale;

- protecţia beneficiarilor, în sensul că activităţile transfrontaliere impun un anumit nivel de armonizare prudenţială. Anterior permisiunii unei instituţii stabilită într-un alt stat membru să administreze schemele de pensii pe teritoriul său, fiecare stat membru trebuie să se asigure că instituţia în discuţie este reglementată şi supravegheată, astfel încât drepturilor beneficiarilor li se acordă o protecţie corespunzătoare;

- piaţa unică a serviciilor financiare;

- piaţa unică a pensiilor suplimentare, în sensul că investitorii au acces la o alegere mai extinsă a furnizorilor de servicii, iar angajaţii ar putea circula fără riscul pierderii unei părţi din drepturile de pensii.

Abordarea directivei priveşte:

- evitarea oricăror interferenţe în organizarea sistemelor de pensii din statele membre, în sensul că organizarea generală a schemelor de pensii, alegerea mecanismelor de finanţare şi acordurile precise pentru operarea instituţiilor pentru asigurarea pensionării ocupaţionale intră în competenţa statelor membre, odată ce sunt respectate regulile Tratatului;

- asigurarea conformităţii cu legislaţia comunitară privitoare la serviciile financiare, această abordare fiind potrivită mecanismelor de activitate transfrontalieră, regulile fiind diferenţiate în funcţie de tipul schemei;

- instituirea unui domeniu coerent, în sensul că directiva acoperă toate instituţiile pentru asigurarea pensionării ocupaţionale care operează în baza unui fond şi care sunt exterioare sistemelor de securitate socială. Acest lucru asigură că, într-un domeniu în care disparităţile între state sunt semnificative în comparaţie cu alte activităţi financiare, sfera directivei este relativ coerentă;

- luarea în considerare a diversităţii naţionale şi asigurarea unui nivel ridicat de protecţie, în sensul că această directivă nu poate urmări armonizarea în detaliu a condiţiilor în care operează instituţiile pentru asigurarea pensionării ocupaţionale.

Astfel, în baza acestei directive, instituţiile respective sunt libere să delege serviciile de administrare şi de depozitare ale instituţiilor autorizate în alt stat membru, aplicându-se, în consecinţă, libertatea de asigurare a serviciilor pentru instituţiile de credit şi administratorii de active.

 

 

8. Ofertele de preluare (take–over bids)

 

Grupul constituit la nivel înalt din experţi în dreptul societăţilor comerciale şi prezidat de Jaap Winter a dat publicităţii pe 10 ianuarie 2002 un raport privitor la aspectele ridicate de ofertele de preluare. Grupul a fost constituit la iniţiativa Comisiei Europene, pentru a asigura consultanţă independentă asupra problemelor legate de regulile comunitare cu privire la ofertele de preluare a controlului în cadrul societăţilor comerciale, grupul trebuind, de asemenea, să analizeze priorităţile cheie pentru modernizarea dreptului societăţilor comerciale în UE.

Grupului i-au fost supuse trei aspecte principale:

- modul de instituire a unor reguli în cadrul Uniunii cu privire la tratamentul egal al acţionarilor din statele membre;

- definirea noţiunii de “preţ echitabil” care trebuie plătit acţionarilor minoritari;

- dreptul unui acţionar minoritar de a cumpăra acţiunile acţionarilor minoritari.

În privinţa primului aspect, s-a afirmat că în situaţia unei oferte de preluare a acţiunilor unui acţionar minoritar, acesta din urmă este cel care trebuie să decidă cedarea acţiunilor şi preţul primit pentru acestea. Nu consiliul de administraţie al companiei este cel care decide dacă o ofertă de preluare a acţiunilor în cadrul companiei a fost sau nu de succes.

În viziunea grupului de experţi, proporţionalitatea între riscul economic şi control semnifică faptul că respectiva cotă de capital are drept nelimitat de participare la profiturile companiei sau la sumele obţinute din lichidare, şi doar o asemenea cotă de capital ar trebui să atragă în mod obişnuit dreptul de control, în proporţia riscului respectiv.

Ca recomandare formulată de grupul respectiv de experţi, a fost aceea a obligaţiei generale de furnizare a informaţiilor privitoare la capital şi la structurile de control. Astfel, companiilor listate trebuie să li se ceară furnizarea de informaţii complete asupra capitalului şi structurilor de control (cu excepţia acelora care derivă din regulile general aplicabile), cum ar fi rapoartele lor anuale, listarea şi prospectele. În situaţia în care se produc schimbări importante în aceste informaţii, companiile listate trebuie supuse unei obligaţii continue de furnizare a informaţiilor respective. Dezvăluirea de informaţii este deja cerută prin directivele comunitare în vigoare: grupul recomandă ca aceste elemente să fie furnizate şi prezentate într-un mod coerent.

O altă recomandare a grupului este aceea a luării deciziei de către acţionar, ulterior anunţării unei oferte; după anunţarea unei oferte, consiliului companiei respective nu trebuie să i se permită adoptarea de acţiuni care să împiedice o ofertă de preluare a acţiunilor acţionarului minoritar, în baza unei autorizaţii din partea adunării generale a acţionarilor acordată ulterior ofertei. Doar în situaţia în care o ofertă este anunţată, iar acţionarii pot evalua cu adevărat toate informaţiile relevante, acestora li se va solicita să decidă dacă această ofertă de preluare ar trebui împiedicată sau nu de către consiliul de administraţie.

A fost formulată şi recomandarea de restricţionare a transferabilităţii acţiunilor: în situaţia în care un ofertant face o ofertă generală de preluare pentru capitalul purtător de risc al companiei; restricţiile asupra transferabilităţii acţiunilor nelistate purtătoare de risc nu trebuie să fie aplicabile acestuia.

De asemenea, dacă acţiunile purtătoare de risc sunt listate, acestea pot fi transferate în mod liber în situaţia unei oferte generale de preluare.

Al doilea aspect, acela al preţului echitabil în situaţia ofertelor obligatorii, este considerat de o importanţă majoră, în scopul unei protecţii adecvate a acţionarilor minoritari. 

Astfel, o recomandare formulată de către grupul de experţi a privit instituirea unei abordări armonizate a preţului echitabil la nivelul UE, în scopul stabilirii acestuia.

Regula comună aplicabilă în condiţii normale ar fi aceea prin care preţul în cursul unei oferte obligatorii trebuie să fie egal cu cel mai mare preţ plătit de către ofertant pentru acţiunile din clasa relevantă, indiferent dacă este sau nu piaţă, în cursul unei anumite perioade precedente datei dobândirii valorilor mobiliare de către ofertant, care conduce la o schimbare a controlului în cadrul companiei. Statele membre ale UE trebuie să fie libere în a institui respectiva perioadă între 6 şi 12 luni.

De asemenea, statelor membre trebuie să li permită definirea atât a situaţiilor în care prezumţia anterioară poate fi răsturnată, cât şi a criteriului aplicat de către autorităţile de supraveghere, în decizia lor de stabilire a unui preţ mai ridicat sau mai scăzut decât cel mai ridicat preţ care trebuie plătit.

În privinţa celui de-al treilea aspect, acesta priveşte, în esenţă, dreptul acţionarului majoritar într-o companie de a cumpăra acţiunile deţinute de către acţionarii minoritari, la un preţ corespunzător. Situaţia complementară se referă la situaţia în care un acţionar minoritar îşi vinde acţiunile sale unui acţionar majoritar la un preţ corespunzător.

Recomandarea grupului de experţi vizează armonizarea regulilor aplicabile la nivelul UE în privinţa plafoanelor instituite şi a preţului oferit pentru acţiuni. Totodată, ar trebui lăsată la latitudinea statelor membre posibilitatea de a ţine cont de caracteristicile propriului drept al societăţilor comerciale şi ale pieţelor financiare. 

Astfel, statele membre trebuie să aibă posibilitatea instituirii plafonului privitor la dreptul acţionarului majoritar de a cumpăra acţiunile acţionarului minoritar prin referinţă la capital (între 90% şi 95%). Alternativ, statele membre pot avea posibilitatea instituirii unui prag prin referire la numărul acceptărilor ofertei (la 90%).

 

9. Clearingul şi decontarea

 

Grupul Giovannini a fost înfiinţat în 1996, la iniţiativa Comisiei Europene, în scopul analizării anumitor aspecte privitoare la integrarea financiară în UE şi la eficienţa pieţelor financiare exprimate în euro. Grupul respectiv a fost numit după preşedintele său, Alberto Giovannini. Raportul dat publicităţii în noiembrie 2001 reprezintă al patrulea raport al grupului respectiv (rapoartele anterioare datând din 1997, 1999 şi, respectiv, 2000). 

Acest din urmă raport se axează pe situaţia actuală şi pe perspectivele acordurilor transfrontaliere de clearing şi decontare pe pieţele valorilor mobiliare din UE.

Obiectivul respectivului grup a fost acela de analizare a următoarelor aspecte:

- revizuirea acordurilor curente pentru clearingul şi decontarea transfrontalieră pe pieţele Uniunii pentru valori mobiliare, acţiuni şi instrumente financiare derivate cu venituri fixe;

- analizarea cerinţelor care pot fi evaluate în privinţa eficienţei unor posibile acorduri alternative;

- identificarea anumitor posibile acorduri viitoare pentru furnizarea serviciilor de clearing şi decontare pe aceste pieţe.

Astfel, ca trăsătură principală, decontarea transfrontalieră, în opoziţie cu cea internă, implică câştigarea accesului la sistemul de decontare dintr-un alt stat şi/sau interacţiunea diverselor sisteme de decontare. Complicaţiile care pot apărea în acest context reprezintă o sursă importantă a costurilor şi riscurilor suplimentare pentru investitori.

Infrastructura existentă pentru furnizarea serviciilor de clearing şi decontare în UE reprezintă consecinţa unei pieţe fragmentate a valorilor mobiliare. Istoric vorbind, modelul de tranzacţionare a valorilor mobiliare europene a urmat modelele naţionale, datorită şi existenţei diferitelor monede naţionale (însoţite, pentru o lungă perioadă, de controalele valutare).

Evoluţia infrastructurii Uniunii în domeniul clearingului şi al decontării a fost, de asemenea, diferită în privinţa principalelor pieţe ale valorilor mobiliare, cu acorduri transfrontaliere mai dezvoltate pe pieţele obligaţiunilor de stat (bonds). 

În timp ce infrastructura clearingului şi a decontării se află, fără îndoială, în faza consolidării, continuă să subziste un număr semnificativ de furnizori diferiţi la nivel naţional şi internaţional de asemenea servicii.

Grupul a identificat 15 bariere privitoare la cerinţele tehnice şi la practicile pieţei. Dacă cerinţele tehnice intră, în mod obişnuit, în responsabilitatea sistemelor de clearing şi decontare, practicile pieţei rezidă în norma juridică. Totuşi, măsura în care o anumită practică a pieţei are o bază legală nu este întotdeauna evidentă şi variază de la un stat membru la altul.

Conform opiniei grupului, cadrul comunitar privitor la clearing şi decontare poate fi îmbunătăţit în mod semnificativ prin convergenţa cerinţelor tehnice/ practicilor pieţei între sistemele naţionale. Acesta ar putea asigura inter–operabilitatea între sistemele naţionale şi ar putea permite o alegere a sistemelor folosite în fiecare etapă a tranzacţiei cu valori mobiliare.

Pe de altă parte, eliminarea barierelor privitoare la impozitare reprezintă o responsabilitate clară a sectorului public.

Barierele privitoare la siguranţa juridică reflectă diferenţe fundamentale între conceptele legislaţiei naţionale şi ar părea–în opinia grupului Giovannini–mai dificil de îndepărtat, în comparaţie cu alte categorii. Totuşi, o soluţie parţială pare a fi aceea a propunerii de directivă privind administrarea garanţiilor financiare (collateral management). 

 

10. Serviciile de investiţii

 

Pe 15 noiembrie 2000, Comisia Europeană a dat publicităţii o Comunicare privind actualizarea Directivei privind serviciile de investiţii (Investment Services Directive, prescurtat ISD) (93/22/EEC).

Conform Comisiei, eliminarea obstacolelor privind libera circulaţie nu este suficientă. Acţiunea de reglementare este necesară, de asemenea, pentru corectarea nereuşitei pieţei şi de a facilita interacţiunea eficientă a cererii şi ofertei de capital. Este necesar, de asemenea, un cadru de reglementare care să accentueze accesul deschis la piaţă, drepturile acţionarilor, furnizarea eficientă a informaţiilor financiare, siguranţa juridică a clearingului şi decontării şi executarea contractelor, în scopul asigurării beneficiilor unor sisteme eficiente şi stabile întemeiate pe piaţă. Planul de acţiune are în vedere îmbunătăţirea cadrului juridic comunitar în privinţa pieţelor valorilor mobiliare, care include un paşaport unic pentru emitenţi, regulile manipulării pieţei şi folosirea transfrontalieră a garanţiilor financiare.

ISD asigură cadrul juridic pentru reglementarea şi supravegherea firmelor de investiţii şi anumitor aspecte a burselor şi pieţelor pe care acestea operează. Ea cuprinde trei componente:

- paşaportul unic pentru firmele de investiţii: ISD permite firmelor de investiţii pentru funcţionarea serviciilor să înfiinţeze sucursale în alte state membre, în baza autorizării din partea statului membru gazdă. Întemeierea pe recunoaşterea reciprocă este completată de armonizarea principiilor fundamentale ale autorizării iniţiale şi a operaţiunilor în curs de derulare. De o importanţă specială în această privinţă sunt principiile privind cerinţele organizaţionale şi regulile de conducere a afacerilor în cazul firmelor de investiţii. Prevederile cheie ale ISD sunt completate prin Directiva referitoare la proporţionalitatea capitalului (93/6) (Capital Adequacy Directive) şi a doua Directivă referitoare la proporţionalitatea capitalului (98/31);

- accesul la “pieţele reglementate”, înţeles drept corolar al paşaportului unic pentru firmele de investiţii (cu alte cuvinte, s-au eliminat restricţiile oficiale în privinţa dobândirii calităţii de membru sau a accesului pe pieţele reglementate). Această regulă interzice restricţiile cantitative sau alte restricţii arbitrare privind accesul pe o “piaţă reglementată”;

“Pieţele reglementate” sunt definite prin referire la cerinţele primare de admitere la listarea oficială, raportare şi transparenţă. Fiecare autoritate naţională deţine responsabilitatea nominalizării pieţelor drept “pieţe reglementate”, conferind drepturi speciale sau exclusive acestor pieţe. Mai mult, autorităţile naţionale au opţiunea, în interesele asigurării faptului că investiţiile beneficiază de pe urma interacţiunii celui mai bun preţ, sau aceea a solicitării ca anumite tranzacţii să fie derulate pe o “piaţă reglementată”;

- cooperarea în privinţa supravegherii. Anterior intrării în vigoare a ISD, garanţiile statutare şi practicile de supraveghere difereau în mod semnificativ la nivelul Uniunii. Prevederi importante ale respectivei directive au instituit cerinţe pentru autorităţile naţionale competente, au impus responsabilităţi şi obligaţii în privinţa politicii de supraveghere. Art. 22–27 din ISD impun o convergenţă minimală în privinţa responsabilităţilor de supraveghere şi au în vedere principalele responsabilităţi între diferitele agenţii sau organizaţii cu competenţe de auto–reglementare de la nivel naţional. Aceste prevederi au dat un impuls semnificativ convergenţei practicilor de reglementare şi supraveghere.

Cu toate acestea, ISD a avut o eficienţă limitată. Recunoaşterea reciprocă a autorizării şi supravegherii naţionale a servit, în general, pieţelor europene. Totuşi, caracterul general al unor prevederi ale directivei, nesusţinute de către instrucţiuni sau măsuri de aplicare detaliate, a avut un efect limitat.

Astfel, eficienţa directivei a fost redusă prin următoarele:

- diluarea pe scară largă a filosofiei statului de origine prin dispoziţiile ISD: au existat numeroase prevederi din ISD care au admis intervenţia sau supravegherea statului gazdă pentru apărarea “binelui general” (art. 13, 17(4), 18(2), 19). De asemenea, art. 11(2) încredinţează responsabilitatea punerii în aplicare şi supravegherii regulilor de conduită statului membru în “care este asigurat un serviciu”. Există motive detaliate de admitere a intervenţiei statului gazdă în interesul protejării investitorilor particulari. Totuşi, eşecul asigurării mecanismului eficient pentru uşurarea tranziţiei la principiul statului de origine sau de a circumscrie sfera principiului statului gazdă reprezintă un neajuns al acestei directive;

- prevederi sau definiţii neclare care au determinat discrepanţe de interpretare şi aplicare la nivel naţional (de exemplu, în privinţa aplicării definiţiilor serviciului de bază, aplicarea principiilor de conducere a afacerilor, de asemenea “pieţelor reglementate” şi utilizarea competenţelor de urgenţă, în baza art. 19). ISD nu asigură nici un mecanism care ar putea fi utilizat ca orientare suplimentară sau abordări comune de interpretat şi aplicare a măsurilor de armonizare.

În privinţa paşaportului unic deplin operaţional, trebuie spus că sfera paşaportului acordat prin directivă este limitată de numeroase scutiri (cum ar fi art. 2(2) şi 2(4)). Astfel, operarea efectivă a paşaportului unic pentru firmele de investiţii implică o reconsiderare a scutirilor cuprinse în art. 2(2) şi 2(4), şi o evaluare a faptului dacă unele sau vreunul din serviciile care nu sunt de bază ar trebui calificate ca fiind de bază. Astfel, în opinia Comisiei, revizuirea ISD ar trebui să indice în mod clar modul în care prevederile individuale ar trebui aplicate unor servicii de bază, astfel încât să se evite divergenţele pronunţate între regimurile naţionale de supraveghere care împiedică asigurarea serviciilor transfrontaliere.

Cerinţele în privinţa “pieţelor reglementate” în termenii convergenţei cu condiţiile de listare şi cu criteriile de admitere pentru comercializare trebuie clarificate, fiind totodată necesară modificarea Directivei 79/279. De asemenea, regulile de concentrare din art. 14(3) şi dreptul de interdicţie cuprins în art. 15(5) trebuie revizuit, în vederea reducerii oricăror restricţii disproporţionate sau nenecesare în privinţa activităţii transfrontaliere a “pieţelor reglementate”.

Prevederile ISD asupra “pieţelor reglementate” ar trebui revizuite, în opinia Comisiei, pentru asigurarea unui set comun de principii privitoare la tranzacţionare, divulgarea de informaţii şi transparenţă, integritatea şi standardele pieţei în privinţa modernizării şi executării. Încorporarea unor principii ale dreptului comunitar poate uşura schimbările structurale prin:

- limitarea nesiguranţei juridice în privinţa legislaţiei sau jurisdicţiei aplicabile în privinţa “pieţelor reglementate” care sunt prezente, active sau susceptibile de revizuire în diferite state membre;

- legalizarea obligaţiilor de cooperare între autorităţile de supraveghere a pieţei, inclusiv definiţia acordurilor practice de facilitare a cooperării între autorităţile administrative şi organizaţiile comerciale cu competenţe de auto–reglementare;

- construirea mecanismelor şi prevederilor aplicate în mod efectiv în legislaţia comunitară privitoare la alte servicii financiare. În această privinţă, s-ar putea acorda o atenţie cerinţelor privind proporţionalitatea capitalului (pentru a se asigura faptul că “piaţa reglementată” posedă capacitatea de întreţinere a sistemelor), cerinţele de expunere sporită, testele pentru administrare şi mecanismele de dobândire a intereselor calificate (pentru asigurarea controlului asupra conflictelor care pot apărea în structurile de guvernanţă);

- sporirea transparenţei de către operatorii pe piaţă şi de către autoritatea de supraveghere în privinţa regulilor tranzacţionării, condiţiilor de operare şi structurilor de proprietate.

 

11. Comercializarea la distanţă a serviciilor financiare

 

Pe 14 octombrie 1998, Comisia a dat publicităţii o propunere de directivă privind comercializarea la distanţă a serviciilor financiare. 

Obiectivul acestei directive este acela de instituire a unui cadru juridic armonizat şi corespunzător pentru contractele încheiate la distanţă pentru serviciile financiare, care ţine cont de caracterul specific al acestor servicii. Propunerea consolidează şi suplimentează cadrul juridic în vigoare, astfel încât să îmbunătăţească funcţionarea pieţei unice, asigurând totodată un nivel corespunzător de protecţie pentru consumatori.

În prezent, serviciile financiare sunt, în principal, oferite, propuse sau încheiate utilizând metodele tradiţionale de marketing (“faţă către faţă”). Adoptarea unor prevederi referitoare la protecţia consumatorilor divergente sau diferite de către statele membre în privinţa vânzării la distanţă a serviciilor financiare ar avea un efect advers, în privinţa operării în cadrul pieţei unice şi concurenţei între firme; de aceea, este necesară instituirea unor reguli comune la nivel comunitar în acest domeniu.

Mai trebuie menţionat şi faptul că această propunere de directivă nu afectează statutul juridic în vigoare al serviciilor financiare. Prevederile dreptului comunitar care reglementează serviciile financiare şi, în particular, prevederile privind informaţiile care trebuie furnizate consumatorilor vor rămâne neafectate prin această propunere de directivă, continuând să se aplice tuturor contractelor, indiferent dacă sunt sau nu încheiate la distanţă.

Motivele care justifică adoptarea unei noi directive sunt următoarele:

- serviciile financiare sunt deja reglementate de către un anumit număr de reguli comunitare care, în anumite cazuri, cuprind prevederi în sensul unei informări anterioare, şi într-un anumit număr de situaţii, prevederi asupra dreptului de retragere (Directiva 90/619/EEC privind asigurarea de viaţă) sau confirmarea scrisă (în special Directiva 90/619/EEC privind asigurarea de viaţă şi Directiva 87/102/EEC privind creditul de consum). Totuşi, trebuie menţionat că nu toate serviciile financiare sunt supuse regulilor juridice comunitare (cum ar fi, de exemplu, creditul ipotecar). Dincolo de aceste prevederi având origine comunitară, serviciile financiare sunt guvernate, în majoritatea cazurilor, de prevederi naţionale, care se aplică în mod independent, în funcţie de modul de vânzare a acestora (la distanţă sau “faţă în faţă”);

- pare extrem de dificil de stabilit o listă de informaţii care trebuie furnizate în avans care sunt adaptate diverselor servicii acoperite prin această propunere de directivă;

- confirmarea ulterioară a informaţiilor anterioare nu corespunde, în cele mai multe cazuri, realităţilor contractuale. Acest lucru se explică prin faptul că, practic, toate serviciile financiare constau în drepturi şi obligaţii imateriale. Singurul aspect tangibil îl reprezintă contractul. Chiar la distanţă, în cele mai multe cazuri va reprezenta un instrument cu valoare probatorie, care atestă existenţa unui contract încheiat între părţi;

- trebuie menţionat că dreptul de retragere pune un anumit număr de probleme, în special datorită caracterului imaterial şi, uneori, speculativ al serviciilor financiare.

 

12. Riscul capitalului

 

Pe 31 martie 1998, Comisia Europeană a dat publicităţii o Comunicare privind capitalul purtător de risc.

Conform acestui document, evoluţiile viitoare ar trebui să fie influenţate în mod pozitiv de următoarele elemente:

- lansarea sistemului euro la 1 ianuarie 1999, care ar urma să faciliteze convergenţa mai multor instrumente financiare pan–europene şi accentul, în timp, pus pe condiţiile mai armonizate ale pieţelor financiare;

- cooperarea anumitor burse europene, în domeniile accesului la cotaţii, sistemelor armonizate de negocieri, procedurilor identice de decontare, precum şi în privinţa cerinţelor tehnice;

- îndepărtarea riscurilor valutare între statele participante la sistemul euro va spori în mod semnificativ dimensiunea şi lichiditatea pieţei financiare europene, atât pentru emitenţi, cât şi pentru investitori;

- alte efecte pozitive ale UEM îl reprezintă reducerea deficitelor bugetare excesive;

- riscul capitalului, deşi limitat, va fi redus şi mai mult, prin recentele schimbări legislative, apreciate drept semnificative în domeniul fiscal, schimbări introduse pentru încurajarea utilizării capitalului firmelor necotate în propriile economii ale statelor membre.

Ca bariere care continuă să subziste, influenţând capitalul purtător de risc sunt citate următoarele:

- barierele instituţionale şi de reglementare, în sensul că respectivul cadru instituţional şi de reglementare al UE nu asigură stimulentele necesare pentru crearea transparenţei, stabilităţii şi predictibilităţii necesare pentru sporirea capitalului pan–european;

- barierele fiscale (de impozitare), în sensul că impozitarea capitalului sau a acţiunilor în companiile publice sau private este crucială pentru asigurarea propensiunii pentru utilizarea acestuia. Sistemul fiscal variază semnificativ în cadrul UE, având caracter complex.

În octombrie 2000, Comisia a dat publicităţii o altă Comunicare privind progresele înregistrate în privinţa planului de acţiune vizând capitalul purtător de risc

Această Comunicare are în vedere măsuri de îmbunătăţire a integrării pieţei financiare din UE:

- actualizarea directivelor privind prospectele, în scopul facilitării activităţii companiilor care atrag capitalul transfrontalier;

- răspândirea celor mai bune practici ale guvernanţei corporative;

- evaluarea cerinţelor actuale privind contabilitatea şi auditul;

- adoptarea de reguli prudenţiale care să permită investitorilor instituţionali investirea în capitalul companiilor necotate;

- reforma sistemului european de brevete (patente).

